Oorsaak van graad 1-seun se dood steeds 'n raaisel | Maroela Media
Oorsaak van graad 1-seun se dood steeds 'n raaisel
Die oorsaak van Divan Joubert se dood is steeds 'n raaisel, maar die gesin weet genoeg om gerugte en spekulasie in die kiem te smoor. Divan, 'n graad 1-seun van Laerskool Standerton in Mpumalanga, is verlede Maandag by die skool dood.
Maroela Media het vroeër berig Divan het glo op die skoolterrein gestruikel. Graad 7-leerlinge het hom opgehelp, maar hy het onmiddellik daarna inmekaar gesak. Noodhulp is toegepas, maar hy kon nie bygebring word nie. 'n Dokter, wat langs die skool woon, se hulp is onmiddellik ingeroep en hy het Joubert dood verklaar. Die skool het die polisie en die departement van onderwys in kennis gestel.
Sy gedenkdiens is Vrydag in die NG Moedergemeente (Klipkerk) in die dorp gehou.
Divan se pa, Leon, sy ma, Marlene, en suster, Zoë, het Maandag in 'n verklaring gesê die hoekoms en waaroms het nie antwoorde nie. "Ons as gesin wil die bevinding van die nadoodse ondersoek bekend maak om die spekulasie en gerugte, wat almal rondom Divan seer maak, tot 'n einde te bring," lui die verklaring.
Van die spekulasies wat onder meer gemaak is, is dat Divan 'n lekker in sy mond gehad het en daaraan verstik het toe hy geval het.
Sy gesin het egter bevestig die nadoodse ondersoek het bevind dat daar geen opsigtelike rede vir sy dood is nie.
"Sy organe was gesond en sy lugweg skoon. Hy het geen bloeding of enige kneusings gehad nie. Hy het nie gestruikel en geval nie, maar ineengestort. Die patologiese verslag sal weke neem om afgehandel te word en selfs dit sal dalk nie 'n antwoord bied nie. Divan was gesond en het geen medikasie gebruik nie en was soos gewoonlik luidrugtig toe hy by die skool afgelaai is."
Die gesin het gesê Laerskool Standerton se leerlingraadslede en personeel op die terrein het onmiddellik noodhulp toegepas. "Divan het nie gereageer nie en was binne minute na 'n bekwame geneesheer geneem wat reg oorkant die skool bly. Hy was toe reeds oorlede. Ons is ook onmiddellik in kennis gestel en was self binne minute by Divan. Alles wat menslik moontlik is, was vir hom gedoen.
"Ons as ouers wil dit onomwonde stel dat ons niemand verkwalik of sou wou gehad het dat daar enigsins anders moes opgetree gewees het deur enige iemand betrokke nie. Ons wil eerder ons dank en waardering uitspreek vir die skool se personeel se toegewydheid en liefde aan ons almal se kinders. Ons weet en ervaar ook julle hartseer saam met ons. Dalk sal ons eendag kan verstaan," het hulle afgesluit.
Lees die vorige berigte oor die saak op Maroela Media.
Leeus verskeur man by Oos-Londen-dieretuin
Man glo deur kameelperd doodgetrap op wildplaas
Dankie. Ons almal bly wonder hoe so iets kon gebeur het. Ek sal bitter graag wil weet hoekom en wat. Sal bly wees as jul uitvind om dit ook met ons te deel. Enige mens kan by dit leer en prober keer as daar 'n rede is. Dankie weereens vir die berig. Sterkte
Klein Divan, jy is in so baie van ons se gedagtes. En jou mamma,pappa en sussie in ons gebede. RIV seuntjie
Wonderlike ouers wat berusting vind dat alles menslik gedoen is vir Divan. Ek moes eintlik begin het met "Christen ouers". Daarom die gelowige optrede en aanvaarding. Ek weet dat die Here met julle is.
Kan hierdie voorval vergelyk word met 'n baba se "wiegiedood"? Daar moet kundiges wees wat sal weet.
Ek wil graag hoor of iemand my dringend kan help met Amerikaanse (so klink hul aksent) mense wat soos n "sindikaat" besig is om mense van hul geld in die hande te kry voor hul land uit vlug asb? Ek het al die besonderhede. Die mense maak of hul n pakkie het wat "Parcel Force Worldwide" vir jou gestuur het wat "valse" inligting besit en dan moet jy die afleweringskoste betaal en sodra jy die groot klomp geld betaal het en hul dit dadelik ontrek het, moet jy nog n groot bedrag inbetaal en as jy dit ni dadelik doen… Lees meer »
Baie dankie vir die berig. Dit is maar so, as jy iets in die nuus gelees het, dan bly jy wonder daaroor, ek stem saam me I Eish, mens wonder wat kon dit wees, dit was dan n normale gesonde seuntjie. Dis vreeslik, baie sterkte aan die ouers en ek stem saam met Peet, dis Christen ouers wat se wortels diep gewortel is, want as die lewe druk of mens se boot geskud word, is dit wanneer mens werklik besef hoe sterk jou geloof is. Mag die Here julle dra en krag gee en mag julle antwoorde op al julle… Lees meer »